**SPOROČILO ZA JAVNOST**

**Freudenberg prevzema Filc**

**Tehnološko podjetje bo okrepilo posel z visoko zmogljivimi materiali**

**Weinheim, Nemčija / Škofja Loka, Slovenija. 27. november 2019. Globalno tehnološko podjetje Freudenberg je podpisalo pogodbo o prevzemu 100-odstotnega lastniškega deleža v podjetju Filc. Filc je proizvajalec netkanih tekstilij in laminiranih materialov. Podjetje se s svojimi izdelki osredotoča predvsem na avtomobilski trg in gradbeništvo. Filc ima sedež v Škofji Loki in upravlja še proizvodni enoti v Mengšu in Lendavi, poleg tega pa ima prodajno pisarno v Daytonu Ohio, ZDA. Filc zaposluje približno 360 delavcev. Transakcijo morajo odobriti organi, ki so pristojni za preprečevanje omejevanja konkurence.**

“S prevzemom želimo še okrepiti naš posel z visoko zmogljivimi materiali. S Filcem bomo nadgradili naš portfelj in razširili naš tehnološki odtis v Evropi”, pravi dr. Mohsen Sohi, izvršni direktor skupine Freudenberg.

**Nadaljnji razvoj posla z netkanimi tekstilijami**

“Filc razpolaga z obsežnim strokovnim znanjem in izkušnjami na področju netkanih tekstilij, kar nam bo prineslo prednosti zlasti pri kompozitih. Izjemne zmogljivosti podjetja Filc pri površinski obdelavi in laminiranju nam bodo omogočile, da bomo lahko ponudili rešitve kupcem v sosednjih tržnih segmentih v panogi gradbeništva“, pove dr. Frank Heislitz, izvršni direktor Freudenberg Performance Materials. „Poleg tega bomo razširili naše tehnično znanje pri rešitvah s področja akustike, za panogo gradbeništva in avtomobilski trg, in kupcem ponudili širok tehnološki portfelj z laminiranjem, tiskom in površinsko obdelavo“, pravi Heislitz.

Anže Manfreda, izvršni direktor podjetja Filc, dodaja: “Pripadnost globalnemu podjetju ponuja možnost za regionalno in globalno širitev našega posla. Poleg tega bo izmenjava tehnologije odločilna za še višjo stopnjo rasti.“ Podjetje je bilo ustanovljeno leta 1937 in je v poslu z netkanimi tekstilijami aktivno od leta 1963. Podjetje Freudenberg je globalno prisotno že desetletja in ima najširšo tehnološko platformo v industriji netkanih tekstilij, zato je idealen partner za podjetje Filc.

**Visoka stopnja ujemanja pri vrednotah in osredotočenosti na potrebe kupcev**

Kot podjetje v zasebni lasti ima Filc podobne vrednote in smernice kot Freudenberg. Obe podjetji dajeta velik pomen usmerjenosti h kupcem in inovacijam, kot tudi zaposlenim, ki predstavljajo osnovo za iskanje pravih rešitev.

Stik za medije

Freudenberg Performance Materials Holding SE & Co. KG

|  |  |
| --- | --- |
| Holger Steingraeber  Direktor globalnega komuniciranja  Höhnerweg 2-4, 69469 Weinheim/Nemčija  Tel. +49 6201 80 6640  Holger.Steingraeber@freudenberg-pm.com  [www.freudenberg-pm.com](http://www.freudenberg-pm.com) | Katrin Böttcher  Vodja globalnega komuniciranja  Tel. +49 6201 80 5977  Katrin.Boettcher@freudenberg-pm.com  www.freudenberg-pm.com |

**O podjetju Freudenberg Performance Materials**

Freudenberg Performance Materials je globalen ponudnik inovativnih tehničnih tekstilij za zelo različna področja uporabe, kot so avtomobili, gradbeništvo, oblačila, energija, filtrirni mediji, zdravstvo, higiena, notranja oprema, obutev in usnjeni izdelki kot tudi posebne rešitve. Podjetje je v letu 2018 doseglo promet v višini več kot 920 milijonov evrov, imelo je 23 proizvodnih lokacij v 13 državah po vsem svetu in zaposlovalo več kot 3.600 delavcev. Freudenberg Performance Materials šteje svojo družbeno in okoljsko odgovornost za temelj podjetniškega uspeha. Več informacij na [www.freudenberg-pm.com](http://www.freudenberg-pm.com)

**O skupini Freudenberg**

Freudenberg je globalno tehnološko podjetje, ki s pionirskimi inovacijami trajnostno oskrbuje svoje kupce in družbo. V sodelovanju s partnerji, kupci in znanostjo razvija skupina Freudenberg tehnično vodilne proizvode, odlične rešitve in storitve za okoli 40 tržnih segmentov in za številna področja uporabe: tesnila, komponente za nadzor vibracij, netkane tekstilije, filtre, specializirane kemikalije, medicinsko-tehnične izdelke in najsodobnejša čistila.

Inovativni potencial, izrazita usmerjenost h kupcem ter raznolikost in ekipni duh so temeljni stebri podjetniške skupine. Zahteva po odličnosti, zanesljivost in proaktivno, odgovorno ravnanje sodijo med uveljavljene temeljne vrednote podjetja s 170-letno zgodovino.

V letu 2018 je skupina Freudenberg zaposlovala več kot 49.000 delavcev v približno 60 državah po vsem svetu in ustvarila promet v višini več kot 9,4 milijarde evrov. Več informacij: [www.freudenberg.com](http://www.freudenberg.com)

**O podjetju Filc**

Filc je proizvajalec netkanih tekstilij in laminiranih materialov in se osredotoča na avtomobilski trg ter gradbeništvo. Podjetje je bilo ustanovljeno leta 1937. Sedež podjetja Filc je v Škofji Loki in v Sloveniji upravlja še proizvodni enoti v Mengšu in Lendavi. Podjetje posluje z netkanimi tekstilijami od leta 1963 in zaposluje okoli 360 delavcev. Več informacij na [www.filc.si](http://www.filc.si)